b'\n_START_ARTICLE_\nThe Strand Magazine\n_START_SECTION_\nHistoria\n_START_PARAGRAPH_\nGeorge Newnes perusti The Strand Magazinen vuonna 1890. Se oli tarkoitettu suuren yleis\xc3\xb6n perhelehdeksi. Lehti julkaisi asia-artikkeleita, novelleja ja jatkoromaaneja. Newnes halusi my\xc3\xb6s julkaista kuvia joka sivulla, mik\xc3\xa4 oli lehden perustamisajankohtana suuri myyntivaltti. Lis\xc3\xa4ksi lehden hinta oli puolet kilpailijoiden hinnoista._NEWLINE_Kun Doylen Kuningas pulassa -novelli julkaistiin Strandissa hein\xc3\xa4kuussa 1891, lehden levikki nousi v\xc3\xa4litt\xc3\xb6m\xc3\xa4sti. Doyle julkaisi kaikki 56 Sherlock Holmes -novellia Strandissa 1891\xe2\x80\x931927. Suurimman osa niist\xc3\xa4 kuvitti Sidney Paget, jonka Holmes-kuvitukset ovat tulleet yht\xc3\xa4 kuuluisiksi. Kun Baskervillen koira julkaistiin jatkokertomuksena 1901\xe2\x80\x931902, lehden levikki kasvoi 30\xc2\xa0000 kappaleella. Strand julkaisi my\xc3\xb6s muita Doylen artikkeleita ja kaunokirjallisuutta, ja vuosina 1891\xe2\x80\x931930 l\xc3\xa4hes joka numerossa oli jotain Doylelta._NEWLINE_Doylen my\xc3\xb6t\xc3\xa4 lehdest\xc3\xa4 oli tullut hyvin suosittu ja siin\xc3\xa4 ilmestyi my\xc3\xb6s muiden merkitt\xc3\xa4vien kirjailijoiden, muun muassa P. G. Wodehousen, H. G. Wellsin ja Somerset Maughamin, teoksia. Doylen jalanj\xc3\xa4ljiss\xc3\xa4 Strand julkaisi my\xc3\xb6s monien muiden rikoskirjailijoiden novelleja \xe2\x80\x93 heit\xc3\xa4 olivat muun muassa Agatha Christie, Dorothy L. Sayers, Georges Simenon ja Edgar Wallace._NEWLINE_Sota-aika vaikeutti pahasti lehden toimitusta. Paperis\xc3\xa4\xc3\xa4nn\xc3\xb6stelyn takia lehden koko jouduttiin pienent\xc3\xa4m\xc3\xa4\xc3\xa4n. Kustannukset nousivat ja levikki laski. Rahapulan takia lehti lopetti vuonna 1950.\n_START_SECTION_\nUusi Strand Magazine (1998\xe2\x80\x93)\n_START_PARAGRAPH_\nThe Strand Magazine perustettiin uudelleen 1998. Se on erikoistunut j\xc3\xa4nnitys- ja rikoskirjallisuuteen.'